
# Түбән Камада «Мәхәббәт, игелек һәм хөрмәт» атналыгы уза

Түбән Камада Халыкара өлкәннәр көненә багышланган «Мәхәббәт, игелек, хөрмәт» декадасы уза. Микрорайоннар территориясендә массакүләм мәдәни, спорт һәм башка чаралар планлаштырылган. Бу хакта территориаль иҗтимагый үзидарә советы җитәкчесе вазыйфаларын башкаручы Гөлисә Рәшитова сөйләде.

«Декадада өлкәннәр өчен микрорайоннарның иҗтимагый үзәкләрендә, китапханәләрдә һәм яшүсмерләр клубларында очрашу кичәләре узачак. Моннан тыш, Ветераннар йортында бәйрәм концерты да булачак. Шулай ук микрорайонның иҗтимагый үзәкләрендә сәламәт яшәү рәвеше темасына лекцияләр узачак. Шулай ук «ишегалды утырышлары» һәм тематик программалар планлаштырылган», – диде Гөлисә Рәшитова.

Микрорайоннарда уздырылган чаралар турында тулырак мәгълүматны территориаль иҗтимагый үзидарә советлары рәисләреннән алырга мөмкин.

Моннан тыш, ел дәвамында микрорайонның иҗтимагый үзәге базасында даими нигездә лекцияләр үткәрелә. Темалар өлкән яшьтәге кешеләр теләге буенча сайлана (артрит, артроз, шикәр диабеты, йөрәк-кан тамырлары авырулары һәм башкалар). Кирәк булганда, территориаль иҗтимагый үзидарә советы рәисләре сәламәтлек мөмкинлекләре чикләнгән өлкән яшьтәге кешеләрне тикшерү өчен медицина учреждениеләренә чыгуны һәм озата баруны оештыра.

Узган елның ноябреннән 35нче микрорайонда махсус хәрби операция зонасы өчен киемнәр тегү цехы эшли башлады, анда 25тән артык пенсионер түләүсез хезмәт куя. 2023 елның язында «Веста» үзәгендә икенче цех ачылды, анда шулай ук өлкән буын кешеләре эшли.

Микрорайоннарның иҗтимагый үзәгендә өлкән яшьтәге кешеләр гуманитар ярдәм җыюда, коры душ, окоп шәмнәре һәм маскировка челтәрләре ясауда бәяләп бетергесез ярдәм күрсәтә.

Шәһәр микрорайоннарында Ветераннар советы эше югары дәрәҗәдә куелган. Бер генә сугыш ветераны да, тыл хезмәтчәннәре дә туган көннәрендә һәм истәлекле көннәрдә игътибарсыз калмый.

«Узган ел 17 нче һәм 18 нче микрорайоннарда өлкән яшьтәгеләр өчен «Очрашу» клубы үз ишекләрен ачты, анда теләгән һәркем үзенә шөгыль таба ала: шашка, шахмат, нәфис сүз. Ә 6 нчы, 7 нче микрорайоннарда биш елдан артык «Кудесница» клубы эшли, анда теләгән һәркем кул эшләре белән шөгыльләнә ала. Мондый клубларның шәһәрнең башка микрорайоннарында да ачылуын теләр идем, - диде Гөлисә Рәшитова. - Безнең өлкән яшьтәге кешеләр үзләре өчен яңалыкны өйрәнүне дәвам итә. 12 нче микрорайонда «Перезагрузка F5» проекты кысаларында, алар цифрлы грамоталылыкка һәм гарәп теленә өйрәнде».

Территориаль иҗтимагый үзидарә советы рәисләре атнага 2 тапкыр халыкны кабул итә, шулай ук өлкән яшьтәге кешеләргә төрле хакимият органнарына мөрәҗәгать итәргә ярдәм итә, конкрет ситуациядә кемгә мөрәҗәгать итәргә кирәклеген, гариза яки башка документларны ничек рәсмиләштерергә кирәклеген өйрәтә.


tat.e-nkama.ru


Следите за самым важным и интересным в Telegram-каналеТатмедиа

## Нет комментариев
Түбән Камада «Мәхәббәт, игелек һәм хөрмәт» атналыгы уза